b'\n_START_ARTICLE_\nClassificaci\xc3\xb3 arxiv\xc3\xadstica\n_START_PARAGRAPH_\nLa classificaci\xc3\xb3 \xc3\xa9s una fase del tractament documental d\'un fons d\'arxiu. \xc3\x89s una tasca intel\xc2\xb7lectual que consisteix en l\'organitzaci\xc3\xb3 d\'un fons documental a partir de la identificaci\xc3\xb3 de les categories i classes en les quals es pot agrupar sota una mateixa funci\xc3\xb3 o activitat els documents, de forma l\xc3\xb2gica i jer\xc3\xa0rquica.\n_START_SECTION_\nDefinici\xc3\xb3 i context\n_START_PARAGRAPH_\nL\'origen del terme classificaci\xc3\xb3 prov\xc3\xa9 del llat\xc3\xad classis facere que vol dir establir classes. A l\'\xc3\xa0mbit arxiv\xc3\xadstic el que es classifica s\xc3\xb3n documents independentment del seu format o suport._NEWLINE_Classificar i ordenar s\xc3\xb3n dues operacions que formen part de l\'organitzaci\xc3\xb3 i tractament documental dels fons d\'arxiu. Cal destacar que no s\xc3\xb3n el mateix, si b\xc3\xa9, l\'ordenaci\xc3\xb3 \xc3\xa9s un proc\xc3\xa9s de car\xc3\xa0cter f\xc3\xadsic que complementa la classificaci\xc3\xb3._NEWLINE_Classificar segons el Diccionario de terminologia archiv\xc3\xadstico \xc3\xa9s l\'operaci\xc3\xb3 arxiv\xc3\xadstica que consisteix en l\'establiment de les categories i grups que reflecteixen l\'estructura jer\xc3\xa0rquica del fons. \xc3\x89s el primer pas del proc\xc3\xa9s d\'organitzaci\xc3\xb3, dins de la fase de tractament arxiv\xc3\xadstic denominada identificaci\xc3\xb3. Per a J.R. Cruz Mundet consisteix a agrupar jer\xc3\xa0rquicament els documents d\'un fons mitjan\xc3\xa7ant agregats o classes, des del m\xc3\xa9s ampli als m\xc3\xa9s espec\xc3\xadfics, d\'acord amb els principis de provinen\xc3\xa7a i respecte a l\'ordre original._NEWLINE_A m\xc3\xa9s la classificaci\xc3\xb3, o acci\xc3\xb3 de classificar en arxiv\xc3\xadstica, designa una de les 4 grans activitats b\xc3\xa0siques dins dels arxius, \xc3\xa9s a dir, recollir dades - conservar - organitzar - informar.""\n_START_SECTION_\nSistemes de classificaci\xc3\xb3\n_START_PARAGRAPH_\nSegons el criteri emprat per classificar els documents d\'uns fons d\'arxiu podem parlar de diferents tipus de sistemes de classificaci\xc3\xb3._NEWLINE_"El sistema de classificaci\xc3\xb3 dels documents administratius d\'un organisme \xc3\xa9s una estructura jer\xc3\xa0rquica i l\xc3\xb2gica que permet la identificaci\xc3\xb3 i l\'agrupaci\xc3\xb3 f\xc3\xadsica o intel\xc2\xb7lectual dels documents, i tamb\xc3\xa9 llur recuperaci\xc3\xb3 pel personal de l\'organitzaci\xc3\xb3"_NEWLINE_Els sistemes m\xc3\xa9s comuns de classificaci\xc3\xb3 s\xc3\xb3n: el funcional, l\'org\xc3\xa0nic i l\'org\xc3\xa0nicofuncional.\n_START_SECTION_\nQuadre de classificaci\xc3\xb3 org\xc3\xa0nic versus quadre de classificaci\xc3\xb3 funcional\n_START_PARAGRAPH_\nLa classificaci\xc3\xb3 org\xc3\xa0nica: reprodueix l\'estructura org\xc3\xa0nica o organigrama d\'una instituci\xc3\xb3._NEWLINE_L\'acceptaci\xc3\xb3 d\'una classificaci\xc3\xb3 org\xc3\xa0nica presenta alguns problemes derivats dels canvis que pateixen les estructures administratives en curts i breus espais de temps. Enfront de la inalterabilitat de les s\xc3\xa8ries documentals, els organismes varien de tal forma que si apliquem estrictament el principi de proced\xc3\xa8ncia i el principi a l\'ordre original ens trobar\xc3\xadem amb diverses classificacions per a un sol fons. Tal com diu Ramon Alberch i Fugueras, "\xc3\xa9s evident que un quadre de classificaci\xc3\xb3 org\xc3\xa0nic reflecteix amb la m\xc3\xa0xima precisi\xc3\xb3 l\'estructura administrativa i la hist\xc3\xb2ria interna de la instituci\xc3\xb3 productora, i que en aquest sentit sintonitza perfectament amb els postulats cl\xc3\xa0ssics de l\'arxiv\xc3\xadstica. Molt \xc3\xbatil en el cas d\'organismes o institucions amb fons tancats o quan es tracti d\'institucions amb un elevat grau de perman\xc3\xa8ncia dels seus \xc3\xb2rgans i funcions, es converteix quasi en aplicable en les modernes administracions on la mutabilitat i el car\xc3\xa0cter marcadament ef\xc3\xadmer de l\'estructura org\xc3\xa0nica \xc3\xa9s una realitat perfectament constatable."_NEWLINE_La classificaci\xc3\xb3 funcional es basa en l\'estudi de les compet\xc3\xa8ncies, les funcions i les activitats d\'una instituci\xc3\xb3. En les institucions p\xc3\xbabliques les compet\xc3\xa8ncies v\xc3\xa9nen determinades per una legislaci\xc3\xb3 jur\xc3\xaddica, en forma de lleis, decrets o reglaments. Que estableixen les funcions i les activitats que deriven del desenvolupament de les compet\xc3\xa8ncies assignades._NEWLINE_En els darrers anys es tendeix cada vegada m\xc3\xa9s a fer i a basar els sistemes de classificaci\xc3\xb3 en les funcions de l\'organisme. El criteri funcional, at\xc3\xa8s que se sustenta en la naturalesa mateixa dels documents, \xc3\xa9s el criteri m\xc3\xa9s objectiu._NEWLINE_Les funcions pr\xc3\xb2pies de cada organisme poden variar, ampliar-se, desapar\xc3\xa8ixer o que n\xe2\x80\x99apareguin de noves. La classificaci\xc3\xb3 funcional no suposa per tant que s\'hagi de canviar aquesta si no que les funcions que desapareixen donen lloc a s\xc3\xa8ries tancades i les noves es poden incorporar sense cap problema. Els canvis org\xc3\xa0nics no afecten a la composici\xc3\xb3 d\'un quadre de classificaci\xc3\xb3 funcional at\xc3\xa8s que les funcions es relacionen jer\xc3\xa0rquicament i s\xc3\xb3n m\xc3\xa9s estables.'